-Շնորհակալ եմ տեղյակ պահելու համար,- ասաց Ասյան: Բայց հենց տեսավ, թե խենթ մորաքույրն ուր է նայում՝ դեմքը խոժոռվեց: Ձնեմարդ-ձնեկին աղամաններին էր նայում մորաքույրը: Մինչդեռ ընդամենը մեկ օր առաջ Ասյան դրանք դրել էր պահարանի մի անկյունում՝ հուսալով, որ ոչ ոք չի գտնի: Բայց ահա նորից սեղանին էին: Ամեն ընտանիքում կան նման իրեր, տարիներ առաջ գնված, բազմիցս օգտագործված, բայց դեռ օգտագործվող, այլ շրջան, այլ նորաձևություն արտացոլող իրեր, որոնք աղբաման չեն նետվում: Երևում է՝ այս խեցե աղամաններն էլ անճաշակ և բավական հին լինելու չափ դիմացկուն ու մնայուն են: Անհնար է ազատվել նրանցից: